**Predkladacia správa**

 Návrh zákona, ktorým sa mení a dopĺňa zákon č. 414/2012 Z. z. o obchodovaní s emisnými kvótami a o zmene a doplnení niektorých zákonov a ktorým sa menia a dopĺňajú niektoré zákony sa predkladá na základe Plánu legislatívnych úloh vlády Slovenskej republiky na rok 2014.

Návrh zákona aktualizuje terminológiu súvisiacu s činnosťou vnútroštátneho správcu, vychádzajúcu z nového nariadenia Komisie (EÚ) č. 389/2013 z 2. mája 2013, ktorým sa zriaďuje register Únie podľa smernice Európskeho parlamentu a Rady 2003/87/ES a rozhodnutí Európskeho parlamentu a Rady č. 280/2004/ES a č. 406/2009/ES a ktorým sa zrušujú nariadenia Komisie (EÚ) č. 920/2010 a č. 1193/2011.

Návrhom zákona sa transponujú ustanovenia nariadenia Európskeho parlamentu a Rady (EÚ) č. 421/2014 zo 16. apríla 2014, ktorým sa mení smernica 2003/87/ES o vytvorení systému obchodovania s emisnými kvótami skleníkových plynov v Spoločenstve s cieľom vykonať do roku 2020 medzinárodnú dohodu, ktorou sa na emisie z medzinárodnej leteckej dopravy uplatňuje jednotné globálne trhové opatrenie.

Návrh zákona mení aj ustanovenia, na ktoré je uplatniteľné nariadenie Komisie (EÚ) č. 1123/2013 z 8. novembra 2013 o určení práv používať medzinárodné kredity v zmysle smernice Európskeho parlamentu a Rady 2003/87/ES.

Návrhom zákona sa menia aj ustanovenia, ktoré sa po roku jeho aplikácie ukázali ako problémové. Cieľom týchto úprav je zjednodušiť právnu úpravu schémy obchodovania, zefektívniť jej aplikovateľnosť a transponovať ustanovenia smernice Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v spoločenstve, a ktorou sa mení a dopĺňa smernica Rady 96/61/ES v platnom znení.

Ďalšou zmenou návrhu zákona je vypustenie ustanovení, ktoré upravujú obchodovanie s emisnými kvótami znečisťujúcich látok, tzv. systém obchodovania. Systém obchodovania sa uplatňuje od roku 2002 pre emisie oxidu siričitého a oxidu dusíka. Hlavným dôvodom jeho zavedenia bolo vytvoriť nástroj na obmedzovanie emisií znečisťujúcich látok, pre ktoré sú predpismi Európskej únie ustanovené národné emisné stropy. Prvé národné emisné stropy, ktoré nesmeli členské štáty Európskej únie prekročiť, boli ustanovené na rok 2010 a tieto Slovenská republika s rezervou splnila bez regulácie emisií pomocou systému obchodovania. Znižovanie emisií sa zabezpečovalo sprísňujúcimi požiadavkami na prevádzku zdrojov znečisťovania ovzdušia a realizáciou opatrení, ktorými sa tieto požiadavky dosahovali. Systém obchodovania fungoval len formálne a vytváral určitú administratívnu záťaž pre orgány štátnej správy a pre prevádzkovateľov. Národné emisné stropy na roky 2020 alebo 2030 nie sú zatiaľ s konečnou platnosťou ustanovené. V ostatných rokoch sme do právneho poriadku prebrali predpisy Európskej únie, ktoré výrazným spôsobom sprísňujú emisné limity a ďalšie podmienky na prevádzku zdrojov znečisťovania ovzdušia, ktoré si vyžadujú do konca roka 2015 ďalšie významné zníženie emisií znečisťujúcich látok vrátane oxidu siričitého. To vytvára dostatočný tlak na znižovanie emisií. V prípade potreby možno aj zákonom Národnej rady Slovenskej republiky č. 401/1998 Z. z. o poplatkoch za znečisťovanie ovzdušia v znení neskorších predpisov vytvárať účinné stimuly na znižovanie emisií.

V zákone zostane len obchodovanie s emisnými kvótami skleníkových plynov v Slovenskej republike, medzi osobami registrovanými v Slovenskej republike a v Európskej únii a osobami registrovanými v krajinách uvedených v prílohe B Kjótskeho protokolu, ktoré podporuje znižovanie emisií skleníkových plynov na základe trhových princípov a v podmienkach nákladovej efektívnosti, tzv. schéma obchodovania.

Návrh zákona sa zosúlaďuje aj so zákonom č. 180/2013 Z. z. o organizácii miestnej štátnej správy a o zmene a doplnení niektorých zákonov v znení neskorších predpisov.

Návrh zákona v čl. II mení zákon č. 455/1991 Zb. o živnostenskom podnikaní (živnostenský zákon) v znení neskorších predpisov v časti Viazané živnosti v Skupine č. 214.

Návrh zákona v čl. III mení zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov vypustením položiek 171k a 171q.

Návrh zákona v čl. IV sa novelizuje zákon č. 587/2004 Z. z. o Environmentálnom fonde a o zmene a doplnení niektorých zákonov v znení neskorších predpisov v súvislosti s novelou zákona č. 414/2012 Z. z. o obchodovaní s emisnými kvótami a o zmene a doplnení niektorých zákonov a ktorým sa menia a dopĺňajú niektoré zákony – § 18 a 18a.

Návrh zákona v čl. V novelizuje štvrtú časť zákona č. 297/2008 Z. z. o ochrane pred legalizáciou príjmov z trestnej činnosti a o ochrane pred financovaním terorizmu a o zmene a doplnení niektorých zákonov v znení neskorších predpisov, ktorá upravuje špecifické povinnosti na úseku ochrany pred legalizáciou príjmov z trestnej činnosti a pred financovaním terorizmu pre osoby, ktoré nie sú povinnými osobami t.j. pre vnútroštátneho správcu.

Návrh zákona nebude mať vplyvy na rozpočet verejnej správy, bude mať pozitívne vplyvy na podnikateľské prostredie, nebude mať žiadne sociálne vplyvy, vplyv na hospodárenie obyvateľstva, sociálnu exklúziu a rovnosť príležitostí a rodovú rovnosť a vplyvy na zamestnanosť. Návrh zákona bude mať pozitívne vplyvy na životné prostredie a na informatizáciu spoločnosti**.**

Návrh zákona je v súlade s Ústavou Slovenskej republiky, ústavnými zákonmi, všeobecne záväznými právnymi predpismi, právne záväznými aktmi Európskej únie a medzinárodnými zmluvami, ktorými je Slovenská republika viazaná.

 Návrh zákona nie je predmetom vnútrokomunitárneho pripomienkového konania*.*

Návrh zákona bol v medzirezortnom pripomienkovom konaní od 16. júna 2014 do 4. júla 2014.

Návrh zákona, ktorým sa mení a dopĺňa zákon č. 414/2012 Z. z. o obchodovaní s emisnými kvótami a o zmene a doplnení niektorých zákonov a ktorým sa menia a dopĺňajú niektoré zákony sa predkladá s rozporoms Republikovou úniou zamestnávateľov.

**Vyhlásenie**

**Ministerstva životného prostredia Slovenskej republiky**

 Návrh zákona, ktorým sa mení a dopĺňa zákon č. 414/2012 Z. z. o obchodovaní s emisnými kvótami a o zmene a doplnení niektorých zákonov a ktorým sa menia a dopĺňajú niektoré zákony sa predkladá na rokovanie s týmto rozporom:

**Republiková únia zamestnávateľov: Zásadná pripomienka k čl. I.**

**„Vloženie nového bodu 34: V § 18 vypustiť odsek 9 a v súlade so znením smernice všetky výnosy z dražieb kvót využiť na priame environmentálne účely.“.**

Znenie § 18 ods. 9:

„(9) Výška použiteľného výnosu z dražieb kvót na účely podľa odsekov 6 a 7 sa určí na základe dohody ministerstva a Ministerstva financií Slovenskej republiky každoročne do 30. septembra.“.

Stanovisko Ministerstva životného prostredia Slovenskej republiky:

Možnosť meniť výšku použiteľného výnosu z dražieb kvót umožňuje Ministerstvu životného prostredia Slovenskej republiky a Ministerstvu financií Slovenskej republiky flexibilne reagovať na aktuálne potreby bez nutnosti zmeny legislatívy. Použitie výnosov z dražieb kvót na environmentálne účely je zabezpečené nevyhnutnosťou byť v súlade so smernicou č. 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Spoločenstve a ktorou sa mení a dopĺňa smernica Rady 96/61/ES v platnom znení.

Ministerstvo životného prostredia Slovenskej republiky v tejto veci rokovalo s Ministerstvom financií Slovenskej republiky dňa 4. septembra 2014, ktoré striktne odmieta vypustenie odseku 9 z § 18.